admiralitet
Et admiralitet er det øverste administrative og militære ledelsesorgan for en orlogsflåde.
Admiralitet kendes fra 1500-tallet og var oprindelig kollegiale organer, der tillige havde juridiske beføjelser i ledelsen af søhandelen. Således havde hver af de nederlandske provinser et admiralitet, et kollegialt organ, der tog sig af orlogsflåden og af søhandel.
Fra 1600-tallet fik betegnelsen sin nuværende snævrere betydning. Det engelske Admiralty blev dannet i første halvdel af 1600-tallet. I årene 1655-1660 etableredes et admiralitet i Danmark efter nederlandsk forbillede. Efter kollegialstyrets indførelse i Danmark fra 1660 etableredes et admiralitetskollegium efter svensk forbillede, der kun tog sig af sømilitære sager. Medlemmerne betegnedes deputerede. Dette eksisterede frem til 1848, hvor det blev erstattet af Marineministeriet. I perioder var det slået sammen med Kommissariatskollegiet, der tog sig af anskaffelsen af skibe og personel, og benævntes da Admiralitets- og Kommissariatskollegiet.